31997R2007
L 284/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РEГЛАМЕНТ (ЕО) № 2007/97 НА СЪВЕТА
от 9 октомври 1997 година
относно установяване на определени правила за прилагане на специален режим при вноса на маслиново масло с произход от Ливан
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията,
като има предвид, че член 18 от Споразумението за сътрудничество между Европейската икономическа общност и Република Ливан (1), по-нататък наричано „Споразумение за сътрудничество“, предвижда специален режим при внос на маслиново масло, попадащо под кодове по КН 1509 и 1510, изцяло получено в Ливан и транспортирано директно от тази държава до Общността;
като има предвид, че по отношение на маслиново масло, попадащо под кодове по КН 1509 10 10, 1509 10 90 и 1510 00 10, специалният режим предвижда фиксирана сума на приспадането от 0,7245 ECU на 100 килограма от приложимото облагане, представляващо намалението, предвидено в член 18, параграф 1, буква а) от Споразумението за сътрудничество; като има предвид, че при условие че Ливан въведе експортна такса, тези мерки предвиждат по-нататъшно намаление на облагането, съответстващо на размера на специалната такса, но не повече от 5,796 ECU на 100 килограма, представляващо намалението, предвидено в член 18, параграф 1, буква б) от Споразумението за сътрудничество;
като има предвид, че Споразумението за селското стопанство, сключено по време на Уругвайския кръг от многостранните търговски преговори (2), предвижда, че променливото облагане, приложимо за вноса на селскостопански продукти, следва да бъде заменено с фиксирани мита, считано от 1 юли 1995 г.;
като има предвид, че продължаването на режима поражда необходимост от приемане на нови правила за прилагане и за отмяна на Регламент (ЕИО) № 1620/77 на Съвета от 18 юли 1977 г. относно вноса на маслиново масло с произход от Ливан (3);
като има предвид, че в съответствие със Споразумението за сътрудничество, специалната експортна такса следва да бъде отразена в цената на маслиновото масло при внос в Общността; като има предвид, че с оглед правилното прилагане на въпросния режим трябва да се приемат необходимите мерки, за да се гарантира плащането на тази такса най-късно при вноса на маслиновото масло;
като има предвид, че ако настоящите условия на специалния режим, предвиден в Споразумението за сътрудничество, бъдат изменени, и по-специално по отношение на сумите, или бъде сключено ново споразумение, може да възникне необходимост от адаптиране на настоящия регламент, така че да бъдат включени в него съответните промени; като има предвид, че трябва да бъдат създадени разпоредби за приемане на тези корекции от Комисията в съответствие с процедурата, предвидена в член 38 от Регламент № 136/66/ЕИО на Съвета от 22 септември 1966 г. относно създаване на обща организация на пазара на масла и мазнини (4);
като има предвид, че с Регламент (ЕО) № 2146/95 (5) Комисията въведе самостоятелна система като преходна мярка, изтичаща на 30 юни 1997 г.; като има предвид, че следователно настоящият регламент следва да се прилага от 1 юли 1997 г.,
ПРИЕ НАСТОЯЩИЯ РЕГЛАМЕНТ:
Член 1
Настоящият регламент установява определени правила за прилагане на специалния режим за внос на маслиново масло с произход от Ливан.
Член 2
1. Ставката на митото, приложима при внос в Общността на маслиново масло, различно от това, което е преминало през процес на рафиниране и попадащо под кодове по КН 1509 10 10, 1509 10 90 и 1510 00 10, изцяло получено в Ливан и транспортирано директно от тази държава в Общността, се намалява с 0,7245 ECU на 100 килограма.
2. При условие, че Ливан въвежда специална експортна такса за маслиново масло, изцяло получено в Ливан и транспортирано директно от тази държава в Общността, ставката на митата се намалява допълнително със сума, равна на специалната такса, но не повече от 5,796 ECU за 100 килограма.
3. Намалението на ставката на митото, предвидено в параграф 2, се прилага за всеки внос на маслиново масло, за който вносителят представи доказателство, че при вноса на маслиновото масло специалната експортна такса е включена във вносната цена.
Член 3
Комисията приема подробни правила за прилагане на настоящия регламент в съответствие с процедурата, предвидена в член 38 от Регламент № 136/66/ЕИО.
Член 4
В случай че настоящите условия за специалния режим, предвидени в Споразумението за сътрудничество, бъдат изменени, и по-специално по отношение на сумите или в случай, че бъде сключено ново споразумение, Комисията приема произтичащите от тези промени корекции, необходими в настоящия регламент, в съответствие с процедурата, предвидена в член 38 от Регламент № 136/66/ЕИО.
Член 5
Регламент (ЕИО) № 1620/77 се отменя.
Член 6
Настоящият регламент влиза в сила от деня на публикуването му в Официален вестник на Европейските общности.
Настоящият регламент се прилага от 1 юли 1997 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 9 октомври 1997 година.